Kyjov (vrch vo Vihorlatských vrchoch)

Kyjov () je vrch na južnom okraji náhornej plošiny v západnej časti Vihorlatských vrchov.

Vznikol až v najmladšej dobe sopečnej činnosti. Nachádza sa v podcelku Vihorlat, juhovýchodne od obce Porúbka. Porast tvoria pralesovité bučiny.

Vrcholová časť Kyjova má kamenitý charakter, miestami s vystupujúcimi skalami. Prevládajúcou drevinou v tejto časti je jaseň štíhly, ktorý tu dosahuje mohutné rozmery. Najhrubší nameraný obvod kmeňa jaseňa dosiahol . Z ďalších drevín sa tu vyskytuje buk, javor horský, brest horský a javor mliečny. Celá lokalita je chránená v rámci Národnej prírodnej rezervácie Kyjovský prales, vyhlásenej v roku 1974 a rozšírenej v roku 2007 na výmere , s najvyšším 5. stupňom ochrany. Účelom rezervácie je chrániť bukové pralesy s vyše 350-ročnými bukmi, aké nikde inde nerastú a iné cenné listnáče, ktoré sa tu zachovali. Kyjovský prales bol aj kandidátom na zápis do Svetového prírodného dedičstva UNESCO v kategórii Karpatské pralesy. Vrch zároveň patrí do lokality Kyjovský prales (SKUEV0051), ktorá je územím európskeho významu sústavy Natura 2000.

Južné svahy Kyjova sú strmšie ako severné, majú prevažne kamenitý, miestami až sutinový charakter. Nachádza sa tu zachovalý bukový les s prímesou jaseňa štíhleho, javora a bresta horského, ktoré sa presadzujú najmä v kamenitých častiach, kde je oslabená konkurenčná schopnosť buka. Pri javore horskom bol najhrubší nameraný obvod kmeňa .

Samotný vrchol Kyjova je zalesnený a neposkytuje výhľady. Nechýba tu schránka s vrcholovou knihou.

Na juhozápadnom úbočí Kyjova sa zachoval partizánsky bunker.

Turizmus 

Vrch sa nachádza na území Vojenského obvodu Valaškovce. Z uvedeného dôvodu na vrchol nevedie žiadna turistická značka. Oblasť vrchu patrí pod správu štátneho podniku Vojenské lesy a majetky SR, nachádza sa v Národnej prírodnej rezervácii Kyjovský prales, s najvyšším 5. stupňom ochrany, kde neexistujú vyznačené turistické chodníky a akýkoľvek pohyb je tam nepovolený.

Prístup existuje po neoficiálnej červenej značke pozostávajúcej z červeného (vodiaceho) a bieleho pásu. Značka začína nad obcou Porúbka na lesnej asfaltovej ceste spájajúcej spomínanú obec s oblasťou Vinianskeho jazera pri obci Vinné. Neoficiálne vyznačený chodník prechádza povedľa dvoch partizánskych bunkrov, cez Pirnagov vrch (), Kyjov (), Rozdielňu (), Malý Peňažník () a pokračuje na najvyšší vrch pohoria Vihorlat ().

Najľahší je výstup z obce Porúbka.

Pravidelné podujatia 
Poď na Podhoroď (prechod Vihorlatských vrchov)
 Usporiadateľ: Turistický klub LOKO Humenné
 Termín konania: máj
 Trasa: 1. deň: Podhoroď – Strihovské sedlo – Sninský kameň
 2. deň: Sninský kameň – Vihorlat – Kyjov – Porúbka
 Druh podujatia: pešia turistika

 Turistický klub LOKO Humenné organizuje každoročne, od roku 1986, v máji, tradičný viacdňový peší turistický prechod Vihorlatských vrchov, pod názvom Poď na Podhoroď, pri ktorom sa prechádza celý hlavný hrebeň Vihorlatských vrchov. Ide o legálny výstup s vybavenou výnimkou zo zákazu vstupu.

Galéria 
Kliknite na obrázok pre jeho zväčšenie.

Referencie

Pozri aj 
 Kyjovský prales
 Vihorlatské vrchy
 Zoznam vrcholov vo Vihorlatských vrchoch

Iné projekty

Externé odkazy 
 Poloha na turistickej mape
 Poloha na turistickej/cykloturistickej mape
 Turistická mapa Karpatská turistická cesta, časť 1 (Aurius, 2013), časť 2 (v súborovom formáte PDF)
 Partizánske skupiny vo Vihorlatských vrchoch (článok) na Kamienka.sk
 Pravidlá pre vstup do vojenských obvodov na MO SR
 Harmonogram vojenských cvičení na území vojenských obvodov na MO SR

Vrchy vo Vihorlatských vrchoch
Vrchy v okrese Humenné
Vrchy pod 1000 metrov na Slovensku